**Fuqarolar uy-joyini talabalarga ijaraga berishdan olingan daromadini soliqdan ozod etishning avtomatlashgan tizimi yaratiladi**

Mamlakatimizda yangi O‘zbekistonni barpo etish yo‘lida asosiy tayanchimiz bo‘lgan shijoatli yoshlarga eʼtibor va g‘amxo‘rlik ko‘rsatish, ularga barcha sohalarda o‘z iqtidori va salohiyatini to‘liq namoyon etishi uchun zarur sharoit va imkoniyatlar yaratib berish davlat siyosatining ustuvor yo‘nalishi hisoblanadi.

Shu bois, so‘nggi yillarda yoshlarga oid davlat siyosatining huquqiy asoslarini mustahkamlash maqsadida qonunchiligimizda yoshlarni har sohada qo‘llab-quvvatlovchi ko‘plab normativ-huquqiy hujjatlar qabul qilinmoqda.

Jumladan, 2021-yil 9-sentabr kuni O‘zbekiston Respublikasi Vazirlar Mahkamasining “Respublika oliy taʼlim muassasalarida talabalarni turar joy bilan qamrab olish darajasini oshirish chora-tadbirlari to‘g‘risida”gi 563-son qarori qabul qilindi.

Mazkur qarorning mohiyati Respublika oliy taʼlim muassasalarida talabalarni turar joy bilan qamrab olish darajasini oshirish, barcha qulayliklarga ega bo‘lgan zamonaviy talabalar turar joylarini qurish uchun qo‘shimcha sharoitlar yaratishdan iboratdir.

Qarorga ko‘ra, jismoniy shaxslarning uy-joylarini talabalarga ijaraga berish faoliyati bo‘yicha olgan daromadlarini soliqdan ozod etish yuzasidan Soliq kodeksiga o‘zgartirish kiritishni nazarda tutuvchi qonun loyihasi ishlab chiqiladi.

Shuningdek, Davlat soliq qo‘mitasi:

– ijara shartnomalarini hisobga qo‘yish elektron tizimida shartnomalarni hisobga qo‘yish va soliq to‘lovlarini amalga oshirishning soddalashtirilgan raqamli imzosiz shaklini ishga tushiradi;

– ijara shartnomalarini hisobga qo‘yish elektron tizimini Oliy va o‘rta maxsus taʼlim vazirligi va tizimida oliy taʼlim muassasasi bo‘lgan vazirlik va idoralarning talabalar elektron bazasi bilan integratsiya qiladi;

– o‘z uy-joylarini ijaraga beruvchi jismoniy shaxslarni daromad solig‘idan ozod etishning avtomatlashgan tizimini yaratadi.

Eslatib o‘tamiz, o‘z uy-joylarini ijaraga beruvchi jismoniy shaxslar mazkur imtiyozdan soliq kodeksiga o‘zgartirish kiritilgandan keyin foydalanishlari mumkin.

**DSQ Soliq to‘lovchilarga xizmat ko‘rsatish departamenti**